Úrad vlády SR						 Na rokovanie vlády SR
Sekcia hospodárskej politiky					 dňa 27.4.2005 
									 k číslu: 6443/2005 
									 k bodu: 5

S t a n o v i s k o

k Dopravnej politike Slovenskej republiky do roku 2015

I.

	Materiál na rokovanie vlády SR predkladá minister dopravy, pôšt a telekomunikácií na základe Plánu práce vlády SR na rok 2005.

	Predložený dokument definuje globálny cieľ dopravnej politiky ako zabezpečenie trvalo udržateľného rozvoja mobility, t.j. dlhodobé zabezpečenie neustále narastajúcich prepravných potrieb spoločnosti v požadovanom čase a kvalite pri súčasnom znižovaní negatívnych účinkov dopravy na životné prostredie. Globálny cieľ sa má dosiahnuť prostredníctvom 8 špecifických cieľov, v ktorých sú obsiahnuté jednotlivé priority a opatrenia.

 Všeobecne formulované opatrenia budú do konkrétnej podoby premietnuté vypracovaním akčného plánu. 

Materiál má všeobecný charakter, preto neobsahuje doložku finančných, ekonomických, environmentálnych vplyvov a vplyvov na zamestnanosť a podnikateľské prostredie. Materiál bol hodnotený z hľadiska jeho predpokladaných vplyvov na životné prostredie podľa zákona č. 127/1994 Z.z. 

II.

V rámci medzirezortného pripomienkového konania bolo oslovených 25 subjektov, z ktorých 17 reagovalo na predložený dokument svojimi pripomienkami. Pripomienkujúce subjekty vzniesli 68 pripomienok, z ktorých 63 bolo akceptovaných (28 pripomienok čiastočne akceptovaných) a 5 pripomienok (Priatelia Zeme – CEPA) bolo vyhodnotených ako neakceptované. Neprijatie pripomienok je vo vyhodnotení pripomienkového konania vysvetlené. 

III.

Dopravná politika do roku 2015 je charakterizovaná 4 základnými princípmi, globálnym cieľom, 8 špecifickými cieľmi, 28 prioritami a 33 okruhmi opatrení. 

V priorite 1.1. Liberalizácia na dopravnom trhu aj v súvisiacich opatreniach sa uvažuje so zriadením regulačného úradu v železničnej doprave. Identické opatrenie je aj v priorite 1.3. Prístup na dopravnú infraštruktúru, bez bližšej špecifikácie zdrojov financovania tohto úradu. 

V oblasti modernizácie a rozvoja infraštruktúry pre nemotorovú dopravu (priorita 2.6.) sa stav infraštruktúry tohto druhu dopravy hodnotí ako nevyhovujúci, pričom najväčším nedostatkom je neucelená sieť komunikácií pre nemotorovú dopravu a tiež absentujúce definovanie hlavnej celoštátnej siete cyklistickej dopravy. V tejto súvislosti dávame do pozornosti potrebu vypracovania národnej rozvojovej stratégie cyklistickej dopravy (pod gesciou MDPT SR), ako je to vo väčšine krajín EÚ.

Vzhľadom na charakter predloženého dokumentu odporúčame vypustiť z návrhu uznesenia vlády SR body B.3. a C.1., a to z toho dôvodu, že implementácia dopravnej politiky bude zabezpečená vypracovaním akčného plánu (bod B.1. návrhu uznesenia) a zainteresované rezorty by mali participovať až na riešení úloh, ktoré vyplynú z akčného plánu. Tento postup sa predpokladá aj v predkladacej správe k materiálu. Okrem toho niektoré rezorty uvádzané v bode B.3. (MV SR, MŠ SR, MPSVR SR, MZV SR, MO SR) nie sú pri navrhovaných opatreniach ani explicitne uvedené. 

Odporúčame vláde SR predloženú dopravnú politiku, s prihliadnutím na uvedené pripomienky, schváliť.  

Bratislava 25. 4. 2005